LJ uit aflosspan; SA hoop op Sunette, Caster | Rapport
LJ uit aflosspan; SA hoop op Sunette, Caster
Sunette Viljoen, die wêreld se nommer 1.
Daar is reeds vier medaljes in die sakkie vir Span Suid-Afrika op die Olimpiese Spele, maar dit beteken nie die spanlede wat vandeesweek hul kans op Olimpiese glorie kry, sal verskoon word as hulle laat slap lê nie.Die land is honger vir meer ná 'n week vol vreugde oor die heldedade van Cameron van der Burgh, Chad le Clos en die liggewig-roeispan van Matthew Brittain, Sizwe Ndlovu, John Smith en James Thompson. Nou is dit die beurt van Caster Semenya, Sunette Viljoen, die 4x400-aflosspan, die kanovaarder Bridgitte Hartley, die fietsryer Burry Stander en BMX-waaghals Sifiso Nhlapo om te wys van watter stoffasie húlle gemaak is.Die negende dag van Olimpiese aksie skop vandag af met die vroue-marathon, waarin René Kalmer, Irvette van Blerk en Tanith Maxwell in die Groen-en-Goud in aksie is.Daar het die land 'n teoretiese kans op 'n medalje, maar die ware geleenthede begin eers Dinsdag kom, wanneer Viljoen se spiesgooi-kompetisie begin.Sunette het in Junie haar persoonlike beste tot 'n yslike afstand van 69.35 verbeter en tel met reg onder die gunstelinge vir spiesgooi-goud.Sy het verlede jaar brons in die wêreldkampioenskappe gewen om te wys dat sy gemaklik is met die groot oomblik – en het in Londen opgedaag met konstante verbetering oor die afgelope vier jaar.Sunette behoort Donderdagaand in die eindronde haar aanslag op goud van stapel te stuur.Semenya se groot toets begin Woensdag, in die eerste ronde van die 800. Dié 21-jarige het haar staal al keer op keer gewys, met goud en silwer in die laaste twee wêreldkampioenskappe, wat vir groot optimisme oor haar kanse sorg. Maar sy het vanjaar nog glad nie beïndruk nie, sodat daar ook 'n stewige dosis onsekerheid oor haar potensiaal is.Die eindronde van die 800 vind aanstaande Saterdag plaas.'n Vraagteken hang oor die medalje-kans van die SA mans-4x400-aflosspan, wat verlede jaar op die wêreldkampioenskappe 'n silwermedalje gewen het. Een van dié span se grootste sterre, LJ van Zyl, het gister per SMS laat weet dat hy uit die span "gedrop" is. Dít, nadat hy nie die eerste ronde van die Olimpiese 400-hekkies kon oorleef nie.Die SA span is nou Shaun de Jager, Ofentse Magawane, Oscar Pistorius en Willie de Beer. Sonder LJ kan die SA span sukkel. Hartley is die wêreldrekordhouer in die K1-kanovaart oor 500 m en het dus 'n realistiese kans in dié nommer, wat Dinsdag begin. 'n Ewe goeie aanspraakmaker is Burry Stander, wie se kans op glorie in die bergfietsry volgende Sondag plaasvind, en Sifiso Nhlapo, wat in BMX-kringe beskou word as 'n gunsteling vir sukses in Vrydag se eindronde.* Kliek hier vir vandag, Sondag 5 Augustus, se Olimpiese program en die Suid-Afrikaners wat vandag in aksie te sien is.